C 253/2
SK
Úradný vestník Európskej únie
18.7.2023
EURÓPSKY DOZORNÝ ÚRADNÍK PRE OCHRANU ÚDAJOV Zhrnutie stanoviska európskeho dozorného úradníka pre ochranu údajov k odporúčaniu pre rozhodnutie Rady o poverení začať rokovania o dohode o spolupráci medzi EÚ a Kórejskou republikou a so Singapurom (2023/C 253/02) (Úplné znenie stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov https://edps.europa.eu)
Európska komisia vydala 14. apríla 2023 odporúčanie pre rozhodnutie Rady, ktorým sa povoľuje začať rokovania o digitálnych obchodných disciplínach s Kórejskou republikou a so Singapurom
Cieľom tohto odporúčania je poveriť Komisiu, aby začala rokovania s Kórejskou republikou a so Singapurom s cieľom stanoviť záväzné pravidlá pre obchod s tovarom a službami umožnenými elektronickými prostriedkami.
Tieto rokovania sa môžu týkať cezhraničných tokov údajov s požiadavkami na dôveru, lokalizáciu údajov a ochranu osobných údajov.
Európsky dozorný úradník pre ochranu údajov pripomína, že vzhľadom na to, že ochrana osobných údajov je jedným zo základných práv v Únii, nemôže byť predmetom rokovaní v rámci obchodných dohôd EÚ.
Dialógy o ochrane údajov a obchodné rokovania s tretími krajinami sa môžu navzájom dopĺňať, ale musia prebiehať oddelene.
Toky osobných údajov medzi EÚ a tretími krajinami by sa mali umožňovať prostredníctvom mechanizmov stanovených v právnych predpisoch EÚ o ochrane údajov.
Európsky dozorný úradník pre ochranu údajov pripomína, že v roku 2018 Komisia schválila horizontálne ustanovenia o cezhraničných tokoch údajov a ochrane osobných údajov v obchodných rokovaniach.
Európsky dozorný úradník pre ochranu údajov sa domnieva, že tieto ustanovenia predstavujú vyvážený kompromis medzi verejnými a súkromnými záujmami, keďže umožňujú EÚ riešiť ochranárske praktiky v tretích krajinách v súvislosti s digitálnym obchodom a zároveň zaisťujú, aby obchodné dohody nebolo možné použiť na spochybnenie vysokej úrovne ochrany zaručenej Chartou základných práv EÚ a právnymi predpismi EÚ o ochrane osobných údajov.
Európsky dozorný úradník pre ochranu údajov chápe na základe odporúčania, že by sa mali začať rokovania o tokoch údajov a ich ochrane s cieľom dohodnúť sa na ustanoveniach, ktoré sú v súlade s týmito horizontálnymi ustanoveniami.
V záujme jasnosti európsky dozorný úradník pre ochranu údajov odporúča výslovne uviesť odkaz na tieto horizontálne ustanovenia.
Okrem toho, pokiaľ ide konkrétne o Kórejskú republiku, európsky dozorný úradník pre ochranu údajov poznamenáva, že Komisia už tejto krajine v roku 2021 udelila rozhodnutie o primeranosti.
V dôsledku toho sa prenosy osobných údajov od prevádzkovateľa alebo sprostredkovateľa v Európskom hospodárskom priestore (EHP) organizáciám v Kórejskej republike, na ktoré sa vzťahuje rozhodnutie o primeranosti, môžu uskutočniť bez toho, aby bolo potrebné získať ďalšie povolenie.
Európsky dozorný úradník pre ochranu údajov preto odporúča ďalej vysvetliť, prečo sa napriek rozhodnutiu o primeranosti považujú v prípade Kórejskej republiky za potrebné ďalšie rokovania o cezhraničných tokoch údajov a ich ochrane.
Okrem toho európsky dozorný úradník pre ochranu údajov chápe smernice na rokovania a horizontálne ustanovenia tak, že v riadne odôvodnených prípadoch umožňujú prijať opatrenia, ktoré budú od prevádzkovateľov alebo sprostred­ kovateľov vyžadovať uchovávanie osobných údajov v EÚ/EHP.
Európsky dozorný úradník pre ochranu údajov pripomína, že spolu s Európskym výborom pre ochranu údajov nedávno odporučil, aby sa od prevádzkovateľov a spracovateľov so sídlom v EÚ/EHP, ktorí spracúvajú osobné elektronické zdravotné údaje v rozsahu pôsobnosti Komisiou prijatého návrhu nariadenia o európskom priestore pre zdravotné údaje, vyžadovalo, aby uchovávali tieto údaje v EÚ/EHP bez toho, aby tým bola dotknutá možnosť prenosu osobných elektronických zdravotných údajov v súlade s kapitolou V všeobecného nariadenia o ochrane osobných údajov.
Na to, aby sa predišlo pochybnostiam, európsky dozorný úradník pre ochranu údajov odporúča v smerniciach na rokovanie výslovne uviesť, že prerokované pravidlá nebránia EÚ alebo členským štátom, aby v riadne odôvodnených prípadoch prijali opatrenia, ktoré budú od prevádzkovateľov alebo sprostredkovateľov vyžadovať, aby uchovávali osobné údaje v EÚ/EHP.